مادھو راؤ دوم

پیشوا مادھو راؤ دوم (8 اپریل 1774ء – 27 اکتوبر 1795ء) جنہیں سوائے مادھو راؤ پیشوا اور مادھو راؤ دوم ناراین بھی کہا جاتا ہے، ہندوستان کی مرہٹہ سلطنت کے پیشوا تھے۔ ان کے والد ناراین راؤ پیشوا تھے جنہیں رگھوناتھ راؤ کے حکم پر سنہ 1773ء میں قتل کر دیا گیا تھا۔ مادھو راؤ کی پیدائش اپنے والد کی وفات کے بعد ہوئی۔ چونکہ مادھو راؤ قانونی وارث تھے اس لیے سنہ 1782ء میں معاہدہ سال بائی کی مدد سے انہیں پیشوا مقرر کیا گیا۔

سوانح 
مادھو راؤ پیشوا ناراین راؤ کی وفات کے بعد ان کی بیوی گنگا بائی کے بطن سے پیدا ہوئے۔ ناراین راؤ کے قتل کے بعد رگھوناتھ راؤ پیشوا بن گئے تھے لیکن جلد ہی درباریوں اور مرہٹہ سلطنت کے جرنیلوں نے انہیں معزول کر کے ان کی جگہ گنگا بائی کے نوزائیدہ فرزند مادھو راؤ دوم کو پیشوا مقرر کیا۔ اس عرصے میں نانا فڈنویس کی قیادت میں درباری ان کے نائب السلطنت بنے رہے۔ مادھو راؤ کو جب پیشوائی کا منصب ملا تو وہ صرف چالیس دن کے تھے۔ ان کا عہد پیشوائی نانا صاحب کے سیاسی اقتدار کے عروج کا دور تھا۔

مادھو راؤ کو بیرون خانہ مشاغل سے خاص انسیت تھی۔ ان کے پاس بدیسی جانوروں، شیروں اور گینڈوں کا نجی انتخاب تھا۔ یہ جانور پونہ میں اس جگہ رکھے جاتے جہاں بعد میں پیشوا پارک کے نام سے ایک چڑیا گھر بنا۔ مادھو راؤ خصوصاً اپنے اس ہرن کے شیدائی تھے جسے رقص کی خصوصی تربیت دی گئی تھی۔

وفات 
مادھو راؤ نے اکیس برس کی عمر میں شنیوار واڑہ کی اونچی دیوار سے کود کر خودکشی کر لی۔ اس خودکشی کا سبب غالباً یہ تھا کہ مادھو راؤ کے لیے نانا فڈنویس کی روز افزوں خودسری ناقابل برداشت ہو گئی تھی۔ کہا جاتا ہے کہ انہوں نے خودکشی سے قبل گھاشی رام کوتوال کے حکم سزائے موت کی مخالفت کی تھی اور یہ پہلا موقع تھا جب مادھو راؤ نے نانا صاحب کی حکم عدولی بلکہ مخالفت کی۔

حوالہ جات

مرہٹہ سلطنت کی شخصیات
1795ء کی وفیات
اٹھارہویں صدی کے ہندوستانی بادشاہ
1774ء کی پیدائشیں
بھارتی ہندو
مراٹھی شخصیات
پیشوا خاندان
کامنز زمرہ جس کا ربط ویکی ڈیٹا پر ہے
طفل حکمران
ویکی ڈیٹا سے مطابقت رکھنے والی مختصر تفصیل